[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 13.12.2007

COM(2007) 830 окончателен

ДОКЛАД ОТ КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

относно разходите по линия на ЕФГЗ Система за ранно предупреждение № 9—11/2007

ДОКЛАД ОТ КОМИСИЯТАДО ЕВРОПЕЙСКИЯ ПАРЛАМЕНТ И СЪВЕТА

относно разходите по линия на ЕФГЗ Система за ранно предупреждение № 9—11/2007

СЪДЪРЖАНИЕ

1. Въведение 4

2. Целеви приходи 4

3. Фонд за преструктуриране на захарната промишленост 5

4. Коментари относно изпълнението на бюджет 2007 5

5. Заключения 7

1. Въведение

За периода от 16 октомври 2006 г. до 30 септември 2007 г., реалната степен на изпълнение на бюджета спрямо предвидения от показателя профил на разходите, установен въз основа на разпоредбите на член 20 от Регламент (ЕО) № 1290/2005[1] на Съвета, е представена в приложението.

2. Целеви приходи

По смисъла на разпоредбите на член 34 от новия Регламент (ЕО) № 1290/2005 относно финансирането на Общата селскостопанска политика, сумите, получени от финансови корекции във връзка с решения, взети с оглед на уравняването по съответствие, възстановявания вследствие на нередности и налога в сектора на млякото и млечните продукти, се считат за приходи и се използват за финансиране на разходите по линия на ЕФГЗ. При съставянето на бюджет 2007, беше направена предварителна оценка на тези приходи и тази оценка беше взета предвид при приемането от бюджетния орган на бюджетните кредити за 2007 г. По-конкретно:

- приходите от налога в сектора на млякото и млечните продукти бяха оценени на 349 млн. EUR и бяха взети предвид като бяха намалени поисканите бюджетни кредити за сектора на млякото и млечните продукти, за които бюджетният орган отпусна 587 млн. EUR;

- приходите от финансови корекции в резултат на уравняване по съответствие или нередности бяха оценени съответно на 568 млн. EUR и 70 млн. EUR. Общата сума от 638 млн. EUR беше взета предвид като бяха намалени поисканите бюджетни кредити за схемата за единно плащане, за която бюджетният орган отпусна 27 918 млн. EUR.

Приложената таблица представя усвояването от сметката за целеви приходи, по която към 30 септември 2007 г. е събрана сума от 1 148,6 млн. EUR. По-конкретно:

- от налога в сектора на млякото и млечните продукти са събрани приблизително 363,3 млн. EUR при предварителна оценка от 349 млн. EUR,

- възстановяванията вследствие на уравняване по съответствие възлизат на приблизително 557,8 млн. EUR, и

- приходите от финансови корекции в резултат на възникване на нередност възлизат приблизително на 227,6 млн. EUR, като се очакват и допълнителни суми до края на бюджетната година.

В съответствие с действащите правила тези приходи могат да бъдат използвани, частично или изцяло, за покриване на разходите по линия на ЕФГЗ, ако бюджетните кредити, предоставени от бюджетния орган, не са достатъчни за финансиране на разходите, направени от държавите-членки. Ако тези приходи не са употребени изцяло или частично, тази част ще бъде автоматично прехвърлена за следващата бюджетна година.

В случай на очакваното неусвояване на кредитите по бюджета за 2007 г., сумата от приходите от ЕФГЗ ще бъде пренесена в бюджета за 2008 г. и използвана за финансиране на бюджетните нужди през тази година.

3. Фонд за преструктуриране на захарната промишленост

Временните суми за преструктуриране в сектора на захарта се третират като целеви приходи за финансиране на помощта за преструктуриране на захарната промишленост и на други помощи, предвидени от фонда за преструктуриране. За пазарната година 2006—2007 тези суми са свързани с количествените квоти за захар, изоглюкоза и инулинов сироп, притежавани от операторите и следва да бъдат събрани и изплатени от държавите-членки на фонда на 2 плащания, чиито срокове са съответно 31 март и 30 ноември 2007 г. В края на март държавите-членки са внесли по сметката на целевите приходи първото плащане от дължимите суми за преструктуриране, възлизащи на приблизително 1 287,2 млн. EUR. След изплащането на около 398,7 млн. EUR под формата на помощи за преструктурираната захарна промишленост, държавите-членки обявиха през септември 2007 г. нови помощи с цел диверсификация в размер на ок. 152,7 млн. EUR, както и помощи за захарните рафинерии. Така плащанията на фонда нараснаха до 551,4 млн. EUR към 30 септември 2007 г.

Тези плащания ще се финансират от съответната сметка за целеви приходи, докато салдото от 735,9 млн. EUR ще бъде пренесено в бюджета за 2008 г. с цел покриване на плащания по помощи за преструктуриране и други помощи.

4. Коментари относно изпълнението на бюджет 2007

По-долу е представен кратък коментар относно причините за най-съществените различия между реалната и очакваната степен на изпълнение на бюджет 2007 за някои сектори.

4.1. Парични фактори

При извършените през гореспоменатия период разходи се вземат предвид колебанията в обменния курс щатски долар/евро. За значителна част от възстановяванията при износ на селскостопански продукти и по-специално за захарта и зърнените храни, както и за част от вътрешните помощи като например за памука, разходите са повлияни от тенденцията при този обменен курс.

В съответствие с член 21 от Регламент (ЕО) № 1290/2005, приетият от бюджетния орган бюджет е съставен въз основа на средния паритетен курс за периода юли–септември 2006 г., който е EUR 1 = $ 1,27. Необходимо е да се отбележи, че за периода от 1 август 2006 г. до 31 юли 2007 г., средният паритетен курс бе равен на EUR 1 = $ 1,31, т.е. 3,1 % над използвания при съставянето на бюджет 2007 курс.

4.2. Пазарни фактори

4.2.1. Зърнени храни (– 527,0 млн. EUR)

Извънредно благоприятните вътрешни и външни условия на пазара на зърнени храни и произлизащите от това по-високи цени на вътрешния и световния пазар доведоха до:

- по-ниско ниво на покупки и по-високо ниво на продажби на зърнени храни от интервенционните складове, което ще доведе до съществена нетна печалба в края на бюджетната година както и

- по-ниска стойност на възстановяванията за износ в резултат на фиксирането на квотата по възстановяванията на 0 за по-голямата част от годината, и по този начин до спестявания в разходите по тази схема спрямо бюджетните кредити.

По тази причина през 2007 г. за сектора като цяло ще бъдат усвоени значително по-малко средства от предвидените в бюджета.

4.2.2. Възстановявания за продукти, които не са включени в приложение 1 (— 107,7 млн. EUR)

Очаква се държавите-членки да понесат по-ниски разходи за възстановявания при износ на преработени земеделски продукти поради общото намаление на нивата на възстановяванията при износ за разглежданите продукти. Съответно и в този сектор през 2007 г. ще бъдат усвоени значително по-малко бюджетни кредити.

4.2.3. Захар (+ 125,9 млн. EUR)

Текущото надхвърляне на бюджетните кредити спрямо равнището на показателя, се дължи предимно на увеличените възстановявания за износ, направени от засегнатите държави-членки, тъй като количествата изнесена захар, както на свободния пазар, така и от интервенционните складове, са били значително по-високи от заложените в бюджета за 2007 г. предположения.

4.2.4. Плодове и зеленчуци (– 77,7 млн. EUR)

Текущото надхвърляне на бюджетните кредити спрямо равнището на показателя, се дължи предимно на намалените количества домати, за които досега се получаваха помощи за преработка. Освен това, ритъмът на усвояване на оперативните фондове за организациите на производителите е по-бавен спрямо съответното ниво на показателя.

4.2.5. Мляко и млечни продукти (+ 56,1 млн. EUR)

Бюджетните кредити спрямо равнището на показателя са надхвърлени, считано към 30 септември 2007 г.

Трябва да се отбележи, че наблюдаваното надхвърляне на бюджетните кредити спрямо равнището на показателя се дължи на технически причини, тъй като в бюджета за 2007 г. приходите от налога в сектора на млякото и млечните продукти, първоначално оценени на 349 млн. EUR, се третират отделно като целеви приходи за финансиране на ЕФГЗ. Бюджетните кредити, поискани за 2007 година за този сектор и отпуснати от бюджетния орган, не включват тези приходи и, следователно, показателят се прилага за бюджетни кредити, от които тази сума е приспадната. Това е причината за текущата тенденция към надхвърляне на бюджета в края на бюджетната година.

Ако първоначално предвидените за сектора „Мляко и млечни продукти“ приходи от млечния налог бъдат взети предвид, то в сектора ще възникне неизпълнение от – 282,1 млн. EUR.

4.3. Преки помощи (+ 101,8 млн. EUR)

Държавите-членки понесоха разходи, по-високи от предвидените за 2007 г. бюджетни кредити, както по схемата за единно плащане, така и при другите схеми за преки помощи.

С цел да се осигури изпълнението на бюджета по отношение на някои схеми в тази област, службите на Комисията се свързаха с някои държави-членки, за да направят заявка за своите намерения относно плащанията по тези схеми за периода до края на бюджетната година. Въз основа на информацията, получена от тези държави-членки, се очаква към края на октомври прогнозираните разходи, предимно по схемата за единно плащане, да надхвърлят бюджетните кредити с около 1,0 %, т.е. в края на бюджетната година се очаква надхвърляне на бюджета с около 300 млн. EUR.

Ако бъдат взети предвид приходите от финансови корекции в резултат на уравняване по съответствие и нередности, първоначално предвидени за прехвърляне към схемата за единно плащане, към 30 септември 2007 г. се отчита неусвояване на – 536,0 млн. EUR от главата за преки помощи.

4.4. Одит на земеделските разходи

4.4.1. Счетоводно уравняване на сметките от предходни години (+ 91,7 млн. EUR)

Всички решения за уравняване на сметки, които се очаква да бъдат осъществени до края на текущата бюджетна година са взети от Комисията. Нетната сума, възстановена поради корекции, наложени от тези решения, е приблизително 74,7 млн. EUR към 30 септември 2007 г. Тази сума в сравнение със сумата от -178 млн. EUR, които са вписани в бюджета за 2007 г., води до неусвояване на бюджетните кредити. Очакваният дефицит от финансови корекции ще трябва да бъде покрит в края на бюджетната 2007 година и ще доведе до съответно увеличаване на разходите на ЕФГЗ.

5. Заключения

Характерните за бюджета през 2007 г. благоприятни вътрешни и външни пазарни условия доведоха до изключително високи цени, особено на пазара за зърнени храни и млечни продукти. Произлизащата от това ликвидация на запаси в интервенционните складове и по-ниските нива на възстановяванията за износ доведоха до спестявания в разходите на ЕФГЗ, основно на тези пазари. От друга страна завишеният износ на захар доведе до повишаване на разходите за възстановявания при захарта. Като цяло резултатът е непълно усвояване на бюджетните кредити за 2007 г. за пазарни мерки. Това неусвояване се компенсира отчасти от завишените годишни разходи за преки помощи и разходите по покриване на очаквания дефицит от процедурата по уравняване на сметките. Към настоящия момент неусвоените суми по бюджета за 2007 г. се оценяват на около 400 млн. EUR. Като следствие възникналите в бюджета на ЕФГЗ за 2007 г. приходи ще бъдат пренесени в пълен размер към бюджета за 2008 г. с цел покриване на разходите за 2008 г.

ПРИЛОЖЕНИЕ

[pic]

[1] OВ L 209, 11.8.2005 г., стр. 1. Регламент, последно изменен с Регламент (ЕО) № 320/2006 (ОВ L 58, 28.2.2006 г., стр. 42).